### Beslutninger

Forslaget blev på byrådsmødet den 10. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA DD

Hvad vil vi gerne opnå? Hvorfor stilles forslaget?

Under coronapandemien opsatte Teknik og Miljø midlertidige skraldespande ved flere af [adresse] strande – fx ved [adresse] – med stor succes. Det reducerede mængden af affald i naturen markant og skabte en bedre oplevelse for både besøgende og lokale beboere.

Siden er både corona og skraldespandene forsvundet – men strandgæsterne er ikke. Folk nyder stadig naturen og soltimerne ved vores strande. Alligevel er det i dag kun enkelte strande, hvor kommunen tager ansvar for affaldshåndteringen.

Det sender et forkert signal, når kommunen prioriterer renhold ved nogle strande – mens andre overlades til lokale borgere og grundejerforeninger. Det er urimeligt og uretfærdigt.

Strandene er fælles arealer, og derfor er det naturligvis et kommunalt ansvar at sikre renhold i sommerhalvåret. For små grundejerforeninger kan det være en stor økonomisk belastning at rydde op efter besøgende. For kommunen vil udgiften være marginal, og det kan tilmed kobles til beskæftigelsestilbud under Sociale forhold og Beskæftigelse.

Derfor foreslår Danmarksdemokraterne

1) At Teknik og Miljø opsætter og tømmer skraldespande ved alle kommunens badestrande i sommerhalvåret – ikke kun de mest centrale.

Finansieringen findes inden for Teknik og Miljøs eksisterende budget til renhold – eventuelt i samarbejde med Sociale forhold og Beskæftigelse i regi af beskæftigelsesprojekter.

Bøje Kristensen

Byrådsmedlem, Danmarksdemokraterne.